爲倉使吳荆溪先生壽
作者：趙孟堅
朝代：宋

paragraphs: 人祝先生壽，勳名而福祿。
伊惟小門生，而迺異斯祝。
所祝在斯文，其壽非已獨。
嘗聞侍席言，檃括因以復。
孔孟至皇朝，文與道相屬。
溯自熙豐後，專門始分目。
歐蘇以文雄，周程理義熟。
從此判而二，流派各異躅。
偉哉水心葉，同軌混列輻。
粲粲雲錦章，理義仍炳燭。
筠窗一傳後，人已沾膏馥。
正統的屬任，非公紹者孰。
鯫生耳聞此，驚詫歎不足。
因捧介壽巵，譜在歌詩軸。
願言清節高，歲寒等修竹。
長以文鳴道，聲金而振玉。
上而軋漢周，俯命騷以僕。
門生嚴楷法，剩將從紀錄。